LV Eiropas Savienības Oficiālais Vēstnesis C 235/5

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 235/05

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“MIEL DE TENERIFE”

EK Nr.: ES-PDO-0005-0943-24.01.2012

AĢIN ( ) ACVN ( X )

1. Nosaukums

“Miel de Tenerife”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu u. c.)

3.2. Produkta apraksts, uz kuru attiecas nosaukums (1)

“Miel de Tenerife” ir medus, ko uz Tenerifes salas medus bites pārvietojamos apkāru stropos ražo no Tenerifes ekosistēmās sastopamo augu ziedu nektāra vai izdalījumiem, kas rodas uz citām šo augu daļām; medus tā ieguves gaitā netiek termiski apstrādāts. Medus ir vai nu šķidrs, vai krēmveida, vai arī pārkristalizējies; to var pārdot arī kopā ar kārēm vai kāru daļām.

Medum raksturīga liela krāsu, garšu un veidu dažādība atkarībā gan no salas ekosistēmu dažādības, gan arī no tajās sastopamo medusaugu sugu dažādības.

Medus šķirnes un veidi

“Miel de Tenerife” var būt šāds:

— dažādu ziedu (poliflors) medus. Tam nepiemīt nevienai atsevišķai augu sugai raksturīgo īpatnību pārsvars, tā īpašības veido dažādu sugu maisījums,

— monoflors medus. Tam piemīt kādai atsevišķai augu sugai raksturīgo īpatnību pārsvars, un katra šāda medus veida attiecīgās organoleptiskās, fizikāli ķīmiskās un melisopalinoloģiskās īpašības norādītas specifikācijā. Ar “Miel de Tenerife” var apzīmēt šādu veidu monofloro medu: smaržīgā kazāboliņa medus, daglīšu medus, avokado medus, kastaņu medus, viršu medus, hiršfeldijas medus, pusdienasziedu medus, fenheļa medus, mētru medus, agaves medus, dzeldu medus un psoralejas medus,

— lapu medus.

Ar ACVN “Miel de Tenerife” apzīmēto produktu specifiskās īpašības

— Fizikāli ķīmiskās īpašības

Medum ar ACVN “Miel de Tenerife” piemīt turpmāk norādītās īpašības.

Mitruma saturs Nepārsniedz 18 % Ūdens aktivitāte (aw) Nepārsniedz 0,620 Hidroksimetilfurfurols (HMF) Nepārsniedz 20 mg/kg medus fasēšanas brīdī Diastāzes aktivitāte (α-amilāze) Nepārsniedz 12 pēc Shade skalas Brīvās skābes Nepārsniedz 50 mekv./kg pH No 3,40 līdz 6,00 Prolīns Nepārsniedz 150 mg/kg medus Fruktoze un glikoze Vairāk par 60 g/100 g medus Saharoze Mazāk par 4 g/100 g medus

— Melisopalinoloģiskās īpašības

“Miel de Tenerife” satur tādu Tenerifē sastopamu sugu augu ziedputekšņus, kuras pieder galvenokārt pie Aquifoliaceae, Cistaceae, Rubiaceae, Crassulaceae, Fabaceae, Brassicaceae, Oleaceae, Lamiaceae, Globulariaceae, Arecaceae, Rosaceae, Dipsacaceae, Salicaceae, Euphorbiaceae, Asteraceae, Polygonaceae, Tropaeolaceae, Anacardiaceae, Resedaceae, Amaranthaceae, Cactaceae, Lauraceae un Aizoaceae dzimtas, un tādās proporcijās, kas atbilst salas ekosistēmām, tāpēc šajā medū nav uz salas nesastopamu ziedaugu putekšņu.

— Organoleptiskās īpašības

“Miel de Tenerife” organoleptiskajā analīzē nav atklājusies nekāda neraksturīga garša vai smarža (fermentācijas, dūmu u. c.); tā organoleptiskās īpašības – smarža, garša un konsistence – ir ļoti dažādas, tāpat arī tā krāsa, kas atkarībā no attiecīgo medusaugu ziedēšanas dažādības un specifikas var būt no caurspīdīgi baltas līdz tumšai dzintarkrāsai.

Pakāpi, kādā medus organoleptiskās īpašības atbilst atsauces parauga organoleptiskajām īpašībām un kuru nosaka ar maņu orgāniem, un kura var būt no 0 līdz 10, sauc par medus “tipiskumu”. Ar ACVN “Miel de Tenerife” apzīmētam monofloram un lapu medum tipiskums vienmēr ir vismaz 6,5 no 10.

Dažādo veidu medus papildu īpašības

Līdztekus iepriekš noteiktajām īpašībām “Miel de Tenerife” dažādo veidu medum piemīt arī turpmāk norādītās īpašības.

MEDUS ŠĶIRNE PAPILDU ĪPAŠĪBAS FIZIKĀLI ĶĪMISKĀS ĪPAŠĪBAS MELISOPALINOLOĢISKĀS ĪPAŠĪBAS ORGANOLEPTISKĀS ĪPAŠĪBAS Īpatnējā elektrovadītspēja (mS/cm) Krāsa (pēc Pfund skalas) Putekšņu izcelsmes augs (%) Putekšņu blīvums (pēc Mauricio klasifikācijas) Smarža Smarža un garša (aromāts) Krāsa Smaržīgā kazāboliņa medus No 0,150 līdz 0,500 No 12 līdz 114 mm > 30 % Spartocytisus supranubius II–IV Vāja ziedu un augu smarža Silts un vājš aromāts No izteikti baltas līdz dzintarkrāsai ar zeltainiem toņiem Daglīšu medus No 0,140 līdz 0,400 No 2 līdz 65 mm > 9 % Echium spp. I–III Vāja augu smarža Viegls, vājš un silts ziedu aromāts No caurspīdīgas līdz ļoti gaišai dzintarkrāsai, kristalizējoties kļūst balts ar bēša niansēm Avokado medus No 0,700 līdz 0,800 ≥ 95 mm > 2 % Persea americana I–II Stipra un silta, atgādina karameli Stipra un paliekoša, atgādina karameli un iesalu; iebaudīšanas nobeigumā izpaužas sāļuma nianses Tumšā līdz ļoti tumšā kastaņkrāsā, kas var kļūt gandrīz melna Kastaņu medus ≥ 0,850 ≥ 90 mm > 75 % Castanea sativa III–V Ļoti stipra, atgādina koksni ar sveķu niansēm Ļoti stiprs un paliekošs aromāts, atgādina koksni, dzīvniekus vai koka sveķus; garša izteikti rūgtena Tumšā līdz ļoti tumšā kastaņkrāsā ar zaļganām niansēm Viršu medus No 0,400 līdz 0,800 ≥ 110 mm > 25 % Erica spp. II–III Vidēja, atgādina ķīmisku vielu, ar ziedu niansēm Vidēji stiprs, sveķains, savelkošs aromāts Dzintarkrāsā līdz tumšā dzintarkrāsā; caurspīdīgs – ar sarkanīgām niansēm, medum kristalizējoties, tas kļūst tumšā bēša krāsā Pelēkās hiršfeldijas medus No 0,300 līdz 0,500 No 34 līdz 85 mm > 4 % Hirschfeldia incana I–II Vidēji stipra augu smarža, reizumis ar sēra niansēm Vidēji stiprs augu un augļainuma aromāts Gaiša, ar skaidri saredzamu dzeltenu krāsu, kas, medum kristalizējoties, saglabājas Kristālveida pusdienasziedu medus No 0,250 līdz 0,400 No 25 līdz 80 mm > 13 % Mesembryanthemum crystallinum II–IV Vāja un silta, atgādina vasku un pienu Vidēji stiprs, silts aromāts, atgādina karameli un pienu Gaišā bēša krāsā, ar dzīslojumu straujās kristalizācijas dēļ Fenheļu medus No 0,400 līdz 0,700 ≥ 85 mm > 2 % Foeniculum vulgare I–IV Stipra, specifiska, atgādina augu, no kā medus iegūts Pikants, atgādina grauzdējumus, ar izteiktu lakricsaknes niansi Tumšā līdz ļoti tumšā kastaņkrāsā Raudeņlapu mētras medus No 0,150 līdz 0,400 No 40 līdz 114 mm > 1 % Bystropogon origanifolius I–III Ļoti stipra, atgādina ķīmisku vielu, reizumis sveloša Stiprs fenola savienojumu un ziedu aromāts Ļoti gaiši dzintarainā līdz dzintarkrāsā Agaves medus No 0,400 līdz 0,800 ≥ 70 mm Pavisam neliels daudzums Agave americana II–III Stipra, neakcentēta, dzīvniekiem piemītoša Stiprs, paliekošs, dzīvniekiem piemītošs aromāts, atgādina grauzdējumus Dzintarkrāsā līdz tumšā dzintarkrāsā atkarībā no blakusauga sugas Krūmveida dzelkšņu/kserantēmu dzeldu medus No 0,300 līdz 0,400 No 70 līdz 100 mm > 4 % Carlina xeranthemoides II–III Izteikta ziedu un augļainuma smarža Maigs ziedu un augļainuma aromāts Dzintarkrāsā ar zeltainām niansēm, kristalizējoties – perlamutra krāsā Bitumena psoralejas medus No 0,170 līdz 0,400 No 11 līdz 75 mm > 3 % Aspalthium bituminosum I–II Stipra augu un augļainuma smarža Vidēji stiprs un izteikts augu aromāts Gaišā dzintarkrāsā ar mirdzoši dzelteniem toņiem, kas, medum kristalizējoties, kļūst mazāk saskatāmi Poliflors/dažādu ziedu medus No 0,150 līdz 0,800 > 12 mm mainīgs Tenerifes floras zieduputekšņu % I–V Dažāda stipruma – no ļoti maigas līdz stiprai Dažāds, no viegla līdz stipram Dažāda, var būt visos dzeltenajos toņos

Lapu medum ir arī šādas īpašības:

— īpatnējā elektrovadītspēja: vismaz 0,800 (mS/cm),

— krāsa: vismaz 95 mm pēc Pfund skalas,

— pH: augstāks par 3,81 (parasti augstāks, vidēji 4,43),

— brīvās skābes: no 23 mekv./kg līdz 50 mekv./kg,

— melisopalinoloģiskās īpašības: lapu medus sastāvdaļu klātiene vismaz 0,3 % apmērā apvienojumā ar dažādu sugu ziedputekšņiem ar lielu vējmīļu sugu ziedputekšņu īpatsvaru,

— organoleptiskās īpašības: medus ir dzintarkrāsā līdz tumšā dzintarkrāsā ar zaļganiem toņiem, tam ir silta un grauzdējumus atgādinoša augu smarža un vidēji stiprs silts un grauzdējumiem raksturīgs aromāts, jūtams sāļums.

3.3. Izejvielas (tikai pārstrādātiem produktiem)

Nepiemēro

3.4. Dzīvnieku barība (tikai dzīvnieku izcelsmes produktiem)

Nepiemēro

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Miel de Tenerife” ražo, izsviež un sagatavo noteiktajā ģeogrāfiskajā apgabalā, tas ir, uz Tenerifes salas.

Medu ražo stropos, kas izvietoti dažādo salas ekosistēmu vidē.

Ar medu piepildītās un aizvākotās kāres tiek nogādātas uz telpām, kur no tām izsviež medu vienīgi ar aukstās centrifugēšanas paņēmienu, un tūliņ pēc izņemšanas no izsviedēja to filtrē un pēc tam novieto uzglabāšanai bez mehāniskajiem piemaisījumiem; tad tas ir gatavs fasēšanai neatkarīgi no tā fiziskā stāvokļa.

Izsviesto medu pienācīgi dekantē dzidrinātājos, rezervuāros vai pārtikas spaiņos, kurus lieto vienīgi medum, un identificē, norādot uz tiem informāciju izsekojamības nodrošināšanai.

3.6. Īpaši noteikumi griešanai, rīvēšanai, iepakošanai u. c.

“Miel de Tenerife” fasēšanai izmanto pārtikas produktiem paredzēta materiāla (stikla, polietilēna tereftalāta (PET) u. c.) traukus, kas tiek hermētiski aizdarīti un noslēgti ar garantijas plombu, kuru nepārplēšot, fasējumu atvērt nevar.

Lai nodrošinātu produkta kvalitātes saglabāšanu un garantētu tā izcelsmi, “Miel de Tenerife” ir jāfasē ar šo aizsargāto nosaukumu apzīmētā produkta ražošanas ģeogrāfiskajā apgabalā un piemērotos fasēšanas centros, kas ierakstīti ACVN “Miel de Tenerife” dokumentācijā; tādējādi var nodrošināt attiecīgu pārraudzību un kontroli no paša medus iegūšanas sākumposma, nepieļaujot medus kvalitātes pazemināšanās iespēju temperatūras, mitruma, neraksturīgu vielu un smaku iekļūšanas dēļ, kad produktu izved no Tenerifes ar jūras vai gaisa transportu. Turklāt iespēja sajaukt šo produktu ar citu šķirņu medu, kas nav aizsargāts ar cilmes vietas nosaukumu, ir samazināta līdz minimumam.

3.7. Īpaši noteikumi marķēšanai

Medu, kas apzīmēts ar aizsargāto cilmes vietas nosaukumu un paredzēts patēriņam, apgādā ar etiķeti vai numurētu kontroletiķeti ar šā ACVN identifikācijas logotipu; etiķetes kontrolē pārbaudes struktūra un izdod pārvaldības iestāde. Šī atšķirības zīme jebkurā gadījumā jāpiestiprina pirms produkta nosūtīšanas un tādā veidā, lai to nevarētu izmantot atkārtoti.

ACVN logotipa reprodukcija melnbaltos toņos ir šāda:

KRĀSAS Zaļa (Pantone 349) Gaišzila (Pantone 300) Okera (Pantone 110 CB)

Monoflorā medus botāniskā izcelsme tiek norādīta uz marķējuma, ja šo dažādo šķirņu medus atbilst attiecīgajām šā dokumenta 3.2. punktā norādītajām īpašībām.

4. Precīza ģeogrāfiskā apgabala definīcija

Ar ACVN “Miel de Tenerife” apzīmētā medus ražošanas ģeogrāfiskais apgabals aptver Tenerifes salas teritoriju, kas atrodas Kanāriju arhipelāgā Atlantijas okeānā starp 28° un 29° ziemeļu paralēli un 16° un 17° rietumu meridiānu.

5. Saikne ar ģeogrāfisko apgabalu

5.1. Ģeogrāfiskā apgabala specifika

5.1.1. Dabas faktori

Tenerife starp Kanāriju arhipelāga salām ir gan vislielākā pēc teritorijas, gan arī visaugstākā pēc augstuma virs jūras līmeņa.

— Tās reljefu veido kalnu grēda, kura šķērso salu virzienā no ziemeļaustrumiem uz dienvidrietumiem un kuras augstums virs jūras līmeņa pakāpeniski palielinās līdz centrālajai daļai, kur atrodas Las Cañadas un El Teide vulkāns – salas un visas Spānijas augstākā vieta 3 718 metru augstumā virs jūras līmeņa.

— Būtiska nozīme cilvēku darbības attīstībai uz salas ir klimatam. Pasātu vējš (Alisio) nosaka krasi atšķirīgus klimatiskos apstākļus starp salas vēja pusi un aizvēja pusi. Tāpēc novērojamas gan temperatūras – virsotnē tā var noslīdēt zem 10 °C, bet piekrastē sasniegt vairāk 20 °C – gan arī nokrišņu daudzuma atšķirības – vidēji 200 mm piekrastē, bet vairāk nekā 2 000 mm virsotnē. Tā visa rezultātā izveidojusies augu valsts ar lielu botānisko dažādību un vertikālo zonalitāti – augu sugu izplatība visā salas teritorijā atkarīga no augstuma virs jūras līmeņa un nogāžu vērsuma.

— Uz salas ir ļoti savdabīgas augšņu īpašības to vulkāniskās izcelsmes un lielās daudzveidības dēļ: sākot no auglīgām un dziļām augsnēm līdz pat akmeņainām un tādām, kas maz izveidojušās un ko sauc par “malpaíses”. Šis salas augsnes apstākļu daudzveidīgums ievērojami ietekmē augu sugu izplatību un nosaka ļoti īpašu sugu klātieni, kuras pielāgojušās tik savdabīgajiem apstākļiem. Tādā pašā kārtā šīs īpatnējā sastāva augsnes ietekmē arī tajās augošo augu kopas un līdz ar to arī šo augu nektāru.

Visi šie faktori nosaka augu valsts atšķirības plašā vertikālās zonalitātes amplitūdā, sākot no jūras piekrastes un beidzot ar virsotnes apvidiem – “tabaibales y cardonales” (“dadžveidīgie” augi), siltummīļu koku un krūmu meži (paegļi, mastikas krūmi, savvaļas olīvkoki u. c.), “monteverde” (“zaļkalnaine”) (galvenokārt salas ziemeļdaļā), priedulāji, augstkalnu kazāboliņu audzes, tādējādi veidojot ļoti savdabīgus un daudzveidīgus ziedēšanas apstākļus, kuru dēļ tautā runā par Tenerifi kā par kontinentu miniatūrā.

Uz Tenerifas salas pavisam sastopamas 1 370 botāniskās sugas, no kurām 740 ir salas endēmiskās sugas. No tām teju 100 tiek uzskatītas par tādām sugām, kurām biškopībā ir būtiska nozīme nektāra, ziedputekšņu un propolisa dēļ. Šāda endēmisko sugu klātiene un ziedēšanas atšķirības, ko rada salas ģeomorfoloģiskie un īpašie augsnes un klimatiskie apstākļi, veido vidi, kur attīstās pasaulē unikāla flora, kuras atspoguļojums ir Tenerifes medus šķirņu lielā dažādība un īpašību atšķirīgums.

5.1.2. Cilvēkfaktori

Tenerifes biškopji ir vairāk nekā sešu gadsimtu senas dravniecības tradīcijas turpinātāji, kurai raksturīga saimnieciskā darbība sīkās struktūrvienībās kā papildu nodarbe ģimenes ienākumu vairošanai – bieži sastopama prakse Tenerifes agrārās tautsaimniecības apstākļos.

Biškopju saimnieciskās prakses iezīmes:

— izmanto lielākoties koka stropus,

— stropus pārvadā no vienām salas komarkām uz citām,

— lai noņemtu bites, tās pēc tradicionālās sistēmas noslauka ar slotiņu,

— laikā, kad bites stropos ražo medu, tās netiek mākslīgi piebarotas,

— vienmēr tiek lietots dūmeklis, kura darbināšanai kā kurināmo izmanto dabiskos un tradicionālos augu izcelsmes materiālus, piem., dievkrēsliņus (Euphorbia spp.), oleandrlapaino kleiniju (Kleinia neriifolia), priedi, agaves (Agave spp.) vai skujas (sausas Pinus canariensis skujas un dīgļpumpuri),

— kāru atvākošanu veic pēc tradicionālās sistēmas, izmantojot atvākojamos nažus un atvākojamās dakšiņas, un apkāres centrifugē ar auksto paņēmienu; tūliņ pēc tam medu filtrē un novieto uzglabāšanai bez mehāniskajiem piemaisījumiem,

— visu “Miel de Tenerife” apstrādes posmu laikā rīkojas tā, lai neietekmētu medus kvalitāti; tādēļ nekad neveic termisku apstrādi temperatūrā, kas ir augstāka par 44 °C – tāpēc apstrāde ar pasterizāciju netiek veikta,

— vēl viena salas biškopības nozares atšķirības iezīme ir Kanārijas melnās bites klātiene; šī bišu šķirne gadsimtiem ilgas evolūcijas gaitā ir pielāgojusies salas klimatam un reljefa apstākļiem.

5.2. Produkta specifika

Tenerifes medus šķirņu specifiskums izpaužas tā fizikāli ķīmiskajās, melisopalinoloģiskajās un organoleptiskajās īpašībās.

Tenerifes medus izceļas ar svaigumu: tā HMF saturs nepārsniedz 20 mg/kg medus un diastāzes aktivitāte ir vismaz 12 vienību pēc Schade skalas.

Tas ir nogatavinājies medus, kurā mitruma saturs nepārsniedz 18 %, bet aw (ūdens aktivitāte) nepārsniedz 0,620.

Šis medus ir “neskarts”, jo nav ticis pakļauts intensīvai termiskai apstrādei. Maksimālā temperatūra, kāda pieļaujama šā medus apstrādē, nedrīkst pārsniegt 44 °C. Tas nodrošina to izteikti raksturīgo īpašību saglabāšanos, ko šim medum piešķir salas savdabīgā flora un bites.

Šādu specifiku nosaka pastāvošā botāniskā daudzveidība ar lielu skaitu endēmisko sugu; šīs daudzveidības rezultātā ir krasas atšķirības produkta krāsas, organoleptisko īpašību un konsistences ziņā atkarībā no šķirnes, kuru vidū ir dažādas unikālas monoflora medus šķirnes, ko iespējams ražot tikai uz Tenerifes salas.

Arī “Miel de Tenerife” putekšņu sastāvs ir tāds, kas dara to atšķirīgu no medus, kas ražots citās vietās un teritorijās, jo tajā ir salas endēmisko sugu putekšņi; šis fakts jau pats par sevi vien ir tiešs pierādījums par saikni, kas pastāv starp šo medu un Tenerifi. Gadu gaitā izpētot Tenerifes medus partiju dažādo putekšņu sastāvu, ir noteikti ģeogrāfiskie marķieri, kas to raksturo, proti, endēmisko un introducēto sugu augu putekšņi un to sastopamības biežums Tenerifes medus šķirņu kopējā klāstā ir ģeogrāfiskas dabas pazīme, kas liecina par to, ka medus iegūts attiecīgā ierobežotā apgabalā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Miel de Tenerife” ir atšķirīgs un unikāls produkts, kas tieši saistīts ar apgabalu, kurā tas ražots, jo ziedaugi, no kuriem bites iegūst nektāru medus ražošanai, ir specifiski un daudzos gadījumos nekur citur pasaulē nav sastopami.

“Miel de Tenerife” produkciju raksturo liela bioloģiskā dažādība, kuru rada ļoti savdabīgi vides apstākļi, kas izveidojušies salas vulkāniskās izcelsmes rezultātā, kā arī tās nevienmērīgā reljefa un īpašā ūdensrežīma dēļ, kuru nosaka Atlantijas pasātu vēju darbība, kas veicina lielu mikroklimatisko apstākļu un dabisko dzīvotņu dažādību, kurās aug daudzu endēmisko sugu augi, kam ir liela nozīme biškopībā – tie ir augstas kvalitātes nektāraugi.

Tenerifes floras specifika iet rokrokā ar biškopības nozari, kura neatraujami saistīta ar salas lauku apdzīvoto vietu vidi un kuras pārstāvji darbojas saskaņā ar tradicionālo dravniecību mazās saimniecībās, prasmīgi ražojot produkciju – svaigu medu, kam pastāvošā klimata dēļ ir zems mitruma saturs; šādi apstākļi nodrošina iegūtā medus labu saglabāšanos.

Nesaudzīgas termiskās apstrādes nelietošana nevienā ražošanas posmā garantē to, ka tiek ražots dabisks augstas kvalitātes produkts ar visām sevišķajām sastāva, bioloģiskajām un organoleptiskajām īpašībām, ko Tenerifes bites, apmeklējot ziedus, piešķir produktam, tādējādi iegūstot lielu medus šķirņu dažādību, kuras pēc krāsas un īpašībām stipri atšķiras viena no otras. Tādas “Miel de Tenerife” šķirnes kā smaržīgā kazāboliņa medus, daglīšu medus, raudeņlapu mētras medus, avokado medus u. c. pašas par sevi vien ir šā produkta identitātes iezīmes.

“Miel de Tenerife” ražošanas pamatā ir ilga tradīcija, kas bez pārrāvuma saglabājusies līdz mūsu dienām; saikni starp Tenerifi un medus ražošanas nozari apliecina ne tikai atsauces vēsturiskos rakstu avotos, bet arī medus klātesamība vietvārdos, tradīcijās un folklorā, kas veido salas kultūras mantojumu.

Tenerifes medus ietilpst daudzu tradicionālo ēdienu receptēs, kuru vidū noteikti jāmin gofio (grauzdētu graudu miltu ēdiens), kurā iemīcīts medus un mandeles – tas ir īsts senlaiku pārtikas produkts, ko joprojām gatavo arī mūsdienās. “Miel de Tenerife” visā tā dažādo šķirņu daudzveidībā ir ļoti iecienīts ne tikai vietējo iedzīvotāju, bet arī salas apmeklētāju vidū; medu bieži min plašsaziņas līdzekļos (presē, radio, televīzijā un internetā), un kopš vairāk nekā 15 gadiem to piedāvā tirgū ar nosaukumu “Miel de Tenerife”.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.gobiernodecanarias.org/agricultura/icca/Doc/Productos_calidad/PLIEGO_DE_CONDICIONES_DOP_MIEL_DE_TENERIFE.pdf

(1) OV L 343, 14.12.2012., 1. lpp.

(2) Aizstāta ar Regulu (ES) Nr. 1151/2012.

(3) Skat. 2. atsauci.